钦定古今图书集成/明伦汇编/官常典/第722卷 > 董元亨
## 钦定古今图书集成/明伦汇编/官常典/第722卷 > 董元亨

按《宋史忠义传》：“元亨，深州束鹿人，累官至国子博士，
通判贝州。王则据城叛，是日冬至，元亨方与州将张
得一朝谒天庆观。夜漏未尽，变起仓猝，众莫知所为，
元亨促马驰还，坐厅事，贼党十馀人，擐甲露刃，排闼
而入，左右皆奔溃。贼胁元亨曰：‘大王遣我来索军资
库钥’。元亨据案叱之曰：‘大王谁也？妖贼乃敢弄兵乎？
我有死耳，钥不可得也’。”贼将郝用继来，索愈急，曰：“库
帑，今日大王所有也，可不上钥乎？”元亨厉声张目骂
贼，用遂杀之，贼争入，携钥而去。事闻，仁宗曰：“守法之
臣也。”赠太常少卿，录其子孙三人。贼平，获郝用，斩以
祭元亨。